- Židenge
- <
- 10
- >

10
1 O zakonos hino ča ciňos ole lačhipnaskro, so avela, ale nane calo the čačo obrazis ole vecengro. Vašoda našťi ole jekhe obetenca, so pes anen furt berš pre beršeste, te kerel dokonalen olen, ko aven ko Del. 2 Te o manuša, save lašaren le Devles, ulehas jekhvar a pro furt obžužarde peskre binendar, ta imar na šundehas andro jilo, hoj hine binošna, a preačhilehas imar te obetinel. 3 Ale ipen o obeti leperen berš pre beršeste le manušenge o bini. 4 Bo o rat le capengro the le bikengro šoha našťi odlel o bini.
5 Vašoda, sar o Kristus avľa pro svetos, phenďa:
„Obeti aňi dari na kamehas,
ale diňal man ťelos.
6 Na sas tuke pre dzeka o labarde obeti,
aňi o obeti vaš o binos.
7 Akor phenďom: ‚Dikh, avav te kerel oda, so tu kames, ó, Devla,
avke sar pal ma hin pisimen andro zvitkos le zakonoskro.‘ “
8 Ešeb phenel: „Aňi obeti, aňi o dari, aňi o labarde obeti, aňi o obeti vaš o binos na kamehas a na sas tuke pre dzeka,“ – kajte pes kala obeti anen avke, sar oda phenel o zakonos. 9 Paľis phenďa: „Kade som, avľom te kerel, ó, Devla, oda, so tu kames.“ Prephagel o ešebno, hoj te ačhavel o dujto. 10 Vašoda prekal le Devleskri voľa sam amen savore obžužarde le binendar prekal e ťeloskri obeta le Ježišoskri Kristoskri jekhvar pro furt.
11 Dojekh židoviko rašaj ačhel sako džives te služinel a anel buterval furt pale ola jekh obeti, save šoha našťi odlen o bini. 12 No o Kristus anďa jekh obeta vaš o bini pro furt a bešľa peske pal e čači sera le Devleskri. 13 Akorestar užarel, medik leske na ena thode leskre ňeprijaťeľa tel o pindre. 14 Bo jekha obetaha kerďa dokonalen pro furt olen, ko pes pošvecinen.
15 A the o Sveto Duchos amenge svedčinel pal oda, sar phenel:
16 „Kada hin e zmluva, so lenca kerava
pal ola dživesa, phenel o Raj.
Thovava mire zakoni andre lengre jile
a pisinava len andre lengre goďa;
17 a pre lengre bini the nalačhipena
mange imar na leperava.“
18 A ode, kaj hin kavke odmukle o bini, ode imar na kampel buter te obetinel vaš o bini.
Te džal pašeder ko Del
19 Phralale, akana šaj džas prekal o rat le Ježišoskro bi e dar andro Neksveteder than, 20 pal o nevo the džido drom, so amenge otkerďa prekal o pochtan, so hin leskro ťelos 21 a vašoda, hoj amen hin Nekbareder Rašaj upral o kher le Devleskro, 22 aven džas paš o Del čače jileha, savore pačabnaha – le jilenca, so hine obžužarde andral o nalačho svedomje, the le ťelenca, so hine thode (omorde) le žuže paňeha. 23 Aven, chudas pes zoraha la naďejatar, so viznavinas, bo Ov, ko diňa lav, hino verno. 24 Starinas pes jekh pal aver, hoj jekh avres te povzbudzinas andro kamiben the lačhe skutki. 25 Na omukas amari khangeri, avke sar peske oda vareko sikľiľa te kerel, ale zoraľaren jekh avres buter a buter, se dikhen, hoj oda Džives le Rajeskro hino pašeder.
26 Bo te amen kamas te dživel andro binos pal oda, sar imar prindžarďam o čačipen, ta akor imar nane aver obeta vaš amare bini, 27 ale imar ča šaj užaras andre dar o sudos the e bari jag, so zňičinela olen, ko pes ačhaven le Devleske. 28 Te vareko na doľikerela le Mojžišoskro zakonos a ela pre leste duj abo trin švedki, mušinel te merel a našťi leske presikaven e milosť. 29 No akana, gondoľinen: Te vareko uštarel pro Čhavo le Devleskro a dikhel tele o rat la zmluvakro, so les obžužarďa, a namištes vakerel pro Duchos, savo les diňa milosť, ta keci bareder trestos peske zaslužinel? 30 Se prindžaras oles, ko phenďa: „Me man pomsťinava, me lenge dava pale.“ A pale phenďa: „O Raj sudzinela peskre manušen.“ 31 Igen bari dar hin te perel andro vasta le džide Devleskre!
32 Ma bisteren pre ola ešebna dživesa, sar avľan andro švetlos a sar pregeľan baro mariben andro cerpišagi. 33 Ande tumen andre ladž anglal o manuša a namištes tumenca kerenas a paľis pre aver dživesa zľidžanas o pharipena avrenca, save cerpinenas avke sar tumen. 34 Cerpinenas jekhetane le bertenošenca a sar tumenge ile o barvaľipen, radišagoha oda zľidžanas, bo džanenas, hoj tumen hin vareso feder, so ačhela pro furt. 35 Vašoda džan dureder bi e dar, bo te ľikerena avri, užarel tumen baro počiňiben.
36 Kampel tumenge te ľikerel avri, hoj te keren oda, so kamel o Del, hoj te chuden lestar o ďeďictvos. 37 Bo hin pisimen:
„Imar ča sikra, sikrica
a avela Oda, kaske kampel te avel,
a na avela nasig.
38 Miro čačipnaskro manuš dživela le pačabnastar,
ale te džala palal,
na ela mange pre dzeka.“
39 Ale amen na sam o manuša, save džan palal a meren, ale o manuša, save pačan a hine spasimen.

- Židenge
- <
- 10
- >

© 2019 TWFTW